   ڪراچي (ويب ڊيسڪ) اداڪارا ۽ ٽي وي ميزبان مٿيرا چيو آهي ته مردن ۽ عورتن ۾ برابري جون ڳالهيون ڪرڻ بي وقوفي آهي، ٻئي ڪڏهن برابر نٿا سگهن، ڇو ته جيڪي شيون مردن وٽ آهن، اهي عورتن وٽ ناهن. آن لائن شو ”ٽو بي آنيسٽ“ ۾ ڳالهائيندي مٿيرا چيو ته مرد ۽ عورت جي ملڻ سان ئي هڪ مڪمل انسان ٺهندو آهي ۽ ٻنهي ۾ برابري جون ڳالهيون ڪرڻ يا وري ڪنهن هڪ صنف کي وڌيڪ اهميت ڏيڻ غلط آهي. هڪ سوال جي جواب ۾ هن چيو ته سڪون رڳو رب کي ياد ڪرڻ ۾ آهي، منهنجي زندگي جو هڪ ئي مقصد آهي ته رب راضي سڀ راضي، رب کي راضي ڪرڻ سان دنيا توهان جي قدمن ۾ هوندي آهي، الله سڀني جي دلين ۾ رهي ٿو، تنهن ڪري ڪنهن جي دل نه ڏکائڻ گهرجي. سندس وڌيڪ چوڻ هو ته مان پنهنجي ڪيريئر جي شروعات ننڍي چئنل سان ڪئي هئي ۽ منهنجي سڃاڻپ ان وقت بڻي، جڏهن شو تي هڪ شخص منهنجي بي عزتي ڪئي پر بدنامي ئي منهنجو نالو روشن ڪري ڇڏيو.